AΝΕΞΑΡΤΗΤΟΣ-ΔΙΠΛΩΜΑΤΙΚΟΣ ΠΑΡΑΤΗΡΗΤΗΣ: "Ο ΦΡΟΥΖΗΣ ΜΟΥ ΕΔΕΙΞΕ ΤΟ ΠΕΟΣ ΤΟΥ ΣΑΝ ΝΑ ΜΟΥ ΔΕΙΧΝΕΙ...ΕΓΓΡΑΦΑ"!
Αγωγή στην εταιρία από την πρώην γραμματέα του «Mr Novartis» που...
«απασφάλισε» και τα λέει όλα. Τι συνέβαινε όταν η «Κοκκινοσκουφίτσα» (όπως την έλεγε το big boss) πήγαινε στο σπίτι του.
Τον εφιάλτη που βίωνε επί σειρά ετών η γραμματέας του πρώην προέδρου και γενικού διευθυντή της Novartis από τις άρρωστες σεξουαλικές επιθέσεις, τις χειροδικίες και τις σαδομαζοχιστικές ορέξεις του Κωνσταντίνου Φρουζή αποκαλύπτει με χτεσινό της δημοσίευμα η «Espresso»!
Η Μ. Μ. κατέθεσε πριν από μία εβδομάδα αγωγή σε βάρος του φαρμακευτικού κολοσσού, στην οποία περιγράφει με λεπτομέρειες όλα όσα βίωσε, και αξιώνει αποζημίωση ύψους 1.000.000 ευρώ!
Στο 48σέλιδο δικόγραφο που κατέθεσε ενώπιον του Μονομελούς Πρωτοδικείου της Αθήνας (στοιχεία του οποίου έβγαλε χθες στο φως της δημοσιότητας «Η Εφημερίδα των Συντακτών») με αφορμή την απόλυσή της τον περασμένο Σεπτέμβριο από τη Novartis, η πρώην γραμματέας του Κωνσταντίνου Φρουζή αποκαλύπτει σειρά περιστατικών που συνέβησαν χωρίς τη δική της συναίνεση και παραπέμπουν στις «50 Αποχρώσεις του Γκρι», ενώ περιγράφει και τον εργασιακό μεσαίωνα που βίωνε εξαιτίας του.
Όπως υποστηρίζει η κυρία Μ. η χαρακτηριστική φράση που συνήθιζε να της λέει ο άλλοτε ισχυρός άνδρας της φαρμακοβιομηχανίας ήταν ότι «μεγάλωσε με το να χτυπάει παλαμάκια για να του φέρνουν την πορτοκαλάδα στο στόμα»! Και όλα αυτά από τον Ιούνιο του 2007, οπότε προσελήφθη στην εταιρία, αλλά και μετά την αποχώρηση του Κωνσταντίνου Φρουζή το 2015. Μέσα από την αγωγή της η Μ. Μ. αναδεικνύει και την αθέατη πλευρά του σκανδάλου Νοvartis, που προκάλεσε σεισμό στον πολιτικό κόσμο της χώρας, όταν η εισαγγελική έρευνα γύρω από τις αθέμιτες πρακτικές που φέρεται ότι ακολουθούσε η φαρμακοβιομηχανία «σκόνταψε» σε ευθύνες 10 πολιτικών προσώπων, μεταξύ των οποίων και δύο πρώην πρωθυπουργών.
Η επίμαχη δικογραφία διαβιβάστηκε στη Βουλή, η οποία ωστόσο λόγω αναρμοδιότητας δεν προχώρησε σε διώξεις για τα 10 πολιτικά πρόσωπα (Αντώνης Σαμαράς, Παναγιώτης Πικραμμένος, Γιάννης Στουρνάρας, Δημήτρης Αβραμόπουλος, Αδωνις Γεωργιάδης, Ευάγγελος Βενιζέλος, Ανδρέας Λοβέρδος, Ανδρέας Λυκουρέντζος, Μάριος Σαλμάς, Γιώργος Κουτρουμάνης) και διαβίβασε τη δικογραφία ξανά στη Δικαιοσύνη, με την εισαγγελική έρευνα να βρίσκεται σε εξέλιξη εν μέσω εμποδίων. Πλέον, η άλλοτε γραμματέας του Κωνσταντίνου Φρουζή φέρεται ότι αποτελεί πρόσωπο-κλειδί στην υπόθεση, καθώς γνώριζε από πρώτο χέρι όσα συνέβαιναν πίσω από τις κλειστές πόρτες της φαρμακοβιομηχανίας. Οσα αναφέρει στην αγωγή της προκαλούν ανατριχίλα! «Μονίμως αισθανόμουν φόβο και ανασφάλεια και δεν τολμούσα να μιλήσω σε κανέναν από την οικογένειά μου για το δράμα που βίωνα, άλλοτε από τις άρρωστες σεξουαλικές του επιθέσεις και άλλοτε από τις χειροδικίες και τις σαδομαζοχιστικές του ορέξεις. Πλείστες όσες φορές, κυρίως όταν με καλούσε σπίτι του να συνεχίσουμε την εργασία, εμφανιζόταν μπροστά μου με το εσώρουχο. Καθισμένος στον καναπέ και γεμάτος “όρεξη για δουλειά”, καθώς μου μιλούσε έπιανε ή χάιδευε επισταμένα τα γεννητικά του όργανα, υπήρχαν κάποιες φορές δε που, καθώς γινόταν αυτό, με αποκαλούσε “κοκκινοσκουφίτσα” και με χάιδευε στα μαλλιά και στο πρόσωπο σαν να ήμουν παιδί» περιγράφει αναφερόμενη στη σεξουαλική παρενόχληση που δεχόταν από τον προϊστάμενό της, η οποία της προκαλούσε «αμηχανία, φόβο, αηδία και τάση για φυγή». Μάλιστα, περιγράφει και ένα περιστατικό κατά το οποίο ο Κωνσταντίνος Φρουζής δεν δίστασε να της επιδείξει το.... μόριό του! «Μια μέρα ο προϊστάμενός μου, Αντιπρόεδρος και Γενικός Διευθυντής του τμήματος “marketaccess” της εναγομένης Κωνσταντίνος Φρουζής με φώναξε στο γραφείο του και, κλείνοντας την πόρτα, χωρίς καν να σεβαστεί τον χώρο, χωρίς καν να με προϊδεάσει, κατεβάζει το παντελόνι του και το εσώρουχό του για να μου δείξει ένα πρόβλημα που είχε, ήτοι κάποιες κοκκινίλες που είχαν εμφανιστεί στο ερεθισμένο πέος του!» αναφέρει η γραμματέας και συνεχίζει στην αγωγή της: «Επιτακτικά μού ζήτησε τη γνώμη μου (ωσάν να ήμουν ειδική γιατρός) και απαιτούσε να του βρω και τη λύση, δείχνοντάς μου το πέος του σαν να μου δείχνει έγγραφα! Εκπληκτη, απορημένη, αηδιασμένη και μουδιασμένη, ψέλλισα ότι θα προσπαθήσω να του κλείσω ραντεβού με ειδικό ιατρό και ντροπιασμένη αμέσως απομακρύνθηκα προς το γραφείο μου» καταλήγει, επισημαίνοντας μάλιστα πως του έκλεισε εν τέλει ραντεβού στο Σισμανόγλειο Νοσοκομείο.
Ανελέητος και αναίσθητος
Στην αγωγή της η γραμματέας χαρακτηρίζει τον Κωνσταντίνο Φρουζή έναν άνθρωπο συγκεντρωτικό που «ήλεγχε κυριολεκτικά ακόμη και την αναπνοή της». «Από την αρχή της εργασιακής μας σχέσης στην εναγομένη, βάλθηκε να μου αποδείξει αφενός πόσο πιο απαιτητικός θα ήταν από εμένα, αφετέρου πόσο ανελέητος, αναίσθητος, άσπλαχνος κι απαιτητικός θα ήταν απέναντί μου» σημειώνει η ενάγουσα και εξηγεί ότι ο πρώην πρόεδρος της Novartis «εκμεταλλευόμενος τη δεσπόζουσα θέση του, αξίωνε από εκείνη να εκπληροί ταυτοχρόνως καθήκοντα γραμματέως - υπηρέτριας - καθαρίστριας και άλλα πολλά ακόμη», παραβιάζοντας ακόμη και την οικογενειακή ζωή της: «Ενδεικτικά, μια μέρα που ήμουν στο γραφείο του, χτύπησε το τηλέφωνό μου και ήταν η μητέρα μου. Τον ρώτησα αν μπορούσα να μιλήσω μαζί της, γιατί το παιδί μου ήταν άρρωστο! Μετά το πέρας της συνδιάλεξης, μου είπε: “Εγώ, Μ.., έχω βάλει πάγο σε όλες τις σχέσεις μου με τους οικείους μου και το ίδιο απαιτώ να κάνεις κι εσύ”». Εξαιτίας του, μάλιστα, υποστηρίζει πως «στέρησε και στερήθηκε στιγμές σημαντικές από τον υιό της, που ακόμη σήμερα στην ηλικία των 15 ετών τρέφει αρνητικά συναισθήματα προς αυτόν που του στέρησε τη μητέρα του», ενώ περιγράφει ότι η δεύτερη εγκυμοσύνη της και η γέννα του μικρότερου παιδιού της εξόργισαν τον Κωνσταντίνο Φρουζή, που δεν την άφηνε καν να είναι κοντά του.
Γέννησε πρόωρα το μωρό της
Προσθέτει ότι το άγχος που βίωνε από τη διαρκή πίεση του προϊσταμένου της ήταν η αιτία που την έκανε να γεννήσει πρόωρα το μωρό της. «Οι απειλές, οι προσβολές, οι ύβρεις, η συνεχής κακόβουλη κριτική και επίκριση, η υποτίμησή μου, η γελοιοποίησή μου και η δημιουργία κλίματος εκφοβισμού και τρόμου, η κτητικότητα, ο πλήρης και απόλυτος έλεγχος των κινήσεών μου, η αδικαιολόγητη επίρριψη ευθυνών και, το “κερασάκι”, οι μόνιμες και αδιάλειπτες απειλές για απόλυση, ήταν οι “παροχές” και το ευχαριστώ που λάμβανα από τον προϊστάμενό μου Αντιπρόεδρο και Γενικό Διευθυντή του τμήματος “marketaccess” της εναγομένης, Κωνσταντίνο Φρουζή» τονίζει η γραμματέας, περιγράφοντας συνθήκες εργασιακού μεσαίωνα. Οπως εξηγεί, το τηλέφωνό της χτυπούσε ασταμάτητα ακόμα και στις 3 τα ξημερώματα, ενώ ο Φρουζής συχνά την εξύβριζε και «την εξευτέλιζε ως άνθρωπο και δη ως γυναίκα».
«Ούτε καν αντιλήφθηκα τα χαστούκια και τον πόνο από το σφίξιμο των χεριών του»
Η ίδια η Μ. Μ. περιγράφει τι συνέβη όταν ο Κωνσταντίνος Φρουζής ανακάλυψε στο γραφείο της ένα προσωπικό ημερολόγιο, στο οποίο εκείνη αποτύπωνε τον θυμό της για τα μαρτύρια που υπέμενε από εκείνον.
«Η οργή του ήταν τέτοια, που, ενώ με κάλεσε σπίτι του δήθεν για να εργαστούμε, με το που εισήλθα στην κατοικία του, άρχισε να με υβρίζει και να με ειρωνεύεται, οργισμένος από το περιεχόμενο του ημερολογίου μου το οποίο κρατούσε στο χέρι του» αναφέρει και περιγράφει πώς βιαιοπράγησε σε βάρος της: «Δεν πρόλαβα να αρθρώσω λέξη από το σοκ και με έπιασε από τους ώμους αρχίζοντας να με ταρακουνά, υβρίζοντας ακατάληπτα. Έχασα τον κόσμο και τη γη κάτω από τα πόδια μου. Όταν αντελήφθην τι συνέβη και ότι το πιο προσωπικό μου αντικείμενο, το ημερολόγιό μου, βρισκόταν στα χέρια του, ένιωσα σαν να είχε βιάσει και παραβιάσει την ψυχή μου και το κορμί μου. [...] Ούτε καν αντιλήφθηκα τα χαστούκια και τον πόνο από το σφίξιμο των χεριών του».